ছয় বছর আগে তাকে ‘বসন্তের কোকিল’ বলেছিলেন। শিলিগুড়ির একটি জনসভা থেকে মমতা বন্দ্যোপাধ্যায় বলেছিলেন, আমরা বসন্তের কোকিল নই। আমরা একদিনের জন্য আসি না। আমরা সবসময়ে সুখে-দুঃখে মানুষের পাশে থাকি। তখন মাঝে মাঝেই পশ্চিমবঙ্গে আসছিলেন কংগ্রেসের তৎকালীন সাধারণ সম্পাদক রাহুল গাঁধী। তাতেই গোঁসা হয়েছিল মমতা বন্দ্যোপাধ্যায়ের। নাম না করে রাহুল গাঁধীকেই ‘বসন্তের কোকিল’ বলে আক্রমণ করেছিলেন।  
সেই সময়ে তাঁর ‘বসন্ত কোকিল’ হিসেবে আক্রমণের মূল লক্ষ্য যিনি ছিলেন, তিনিই এখন নোটবাতিলের বিরুদ্ধে আন্দোলনের মূল মুখ। নরেন্দ্র মোদীর নোটবাতিলের সিদ্ধান্তের বিরুদ্ধে সবার প্রথমে মুখ খুলেছিলেন পশ্চিমবঙ্গের মুখ্যমন্ত্রী মমতা বন্দ্যোপাধ্যায়। তিনি দিল্লি গিয়ে মোদী সরকারের বিরুদ্ধে আন্দোলনের নেতৃত্ব দিতে চেয়েছিলেন। কিন্তু সমস্ত বিরোধী দলকে তাঁর ছাতার তলায় আনতে ব্যর্থ হয়েছিলেন মমতা। ক্রমে কংগ্রেসের নেতৃত্বেই একজোট হয় ১৭টি বিরোধী দল। তার নেতা হয়ে ওঠেন রাহুল গাঁধী। সম্প্রতি নরেন্দ্র মোদীকে যেভাবে একের পর এক জনসভা থেকে রাহুল তোপ দাগছেন, এখন লড়াইটি মোদী বনাম রাহুল হয়ে গেছে। মোদীর বিরুদ্ধে দুর্নীতির অভিযোগ করে রাহুল মোদী-বিরোধী আন্দোলনকে আরও চড়া সুরে বেঁধে দিয়েছেন।
তবে মোদী সেই অভিযোগকে গুরুত্ব না দিয়ে রাহুলকে মজার খোরাক করেছিলেন। মমতাও সেই অভিযোগ নিয়ে সরাসরি কোনও মন্তব্য করতে চাননি।
এই প্রেক্ষাপটেই সোমবার আবার দিল্লি যাচ্ছেন মমতা বন্দ্যোপাধ্যায়। উপলক্ষ, নোটবাতিল নিয়ে বিরোধী দলগুলির সঙ্গে ভবিষ্যৎ কর্মসূচী নিয়ে আলোচনা করা। সেই সূত্রেই মঙ্গলবার কংগ্রেসের ডাকা বিরোধী দলগুলির বৈঠকে থাকার কথা মমতার। সেই বৈঠকে সনিয়া না রাহুল, কে সভাপতিত্ব করবেন, সেটাই দেখার। তবে এখনও পর্যন্ত ঠিক রয়েছে সনিয়া থাকবেন সেই বৈঠকে এবং বৈঠক-পরবর্তী সাংবাদিক সম্মেলনেও। রাহুলের সঙ্গে আলাদা করেও বৈঠক করার পরিকল্পনাও রয়েছে মমতার। 
নোটবাতিল-বিরোধী লড়াইয়ে প্রধান মুখ হতে না পারলেও, তবে কী সেই ‘বসন্তের কোকিল’-এর নেতৃত্বই মেনে নেবেন মমতা? নাকি নিজের মতোই প্রতিবাদ করে যাবেন।